Karen J. Klint (S), 2002-03-21:
Socialdemokratiet går ind for, at alle borgere i Danmark skal bidrage positivt til fællesskabet.
Vi går ind for rettigheder og pligter for alle uanset herkomst.
Vi går ind for arbejde til alle, og at det skal kunne betale sig at arbejde frem for at være på offentlig forsørgelse.
Men vi ønsker ikke en særlovgivning til skade for integrationen eller en særlovgivning, der øger klasseskellet i samfundet.
Det er socialpolitisk velkendt, at økonomisk fattigdom altid bliver fulgt af lav eller ingen uddannelse, personlig isolation, gruppevis marginalisering, dårlig sundhedstilstand osv., endda så markant, at det går i arv mellem generationer.
Der er vigtigt for os at forebygge
Derfor vil vi heller ikke nu i bestræbelserne på at bremse op for indvandringen selv være med til at lave grobund for en ny negativ social arv, der vil ramme familier, der ofte i forvejen er ramt af krigsoplevelser, brud med eget fædreland og mange personlige tab.
Vi ønsker derimod, at der investeres i flygtninges og indvandreres kvalifikationer, så de bliver attraktive som arbejdskraft.
Vi ønsker en lovgivning, der konstruktivt hjælper og forpligter de personer, der lovligt tager ophold her i riget.
Derfor går vi ind for visse stramninger, og det er også fremgået af de tidligere sager i dag, hvor vi har givet tilsagn til nogle stramninger.
Men de stramninger, der er i L 126, tror vi ikke på, og vi finder dem ikke acceptable.
For vi har jo prøvet en introduktionsydelse før, hvilket blev nævnt i debatten for lidt siden, og den duede ikke i praksis.
Den kom til at koste penge på de forkerte steder.
Så hvorfor gentage den fiasko?
Vi tror, at den nye lave ydelse, kaldet starthjælp, vil virke modsat det, regeringen ønsker at opnå.
Den vil fremme isolation og ikke give integration.
Alle høringsparter bortset fra nogle få stykker er enige med mit parti i denne vurdering.
Så jeg håber, at regeringspartierne får læst på høringssvarene, også selv om vi først har fået dem her til morgen.
Det nye begreb starthjælp sammenlignes af regeringen med de unges SU, og det var vi også inde på for lidt siden.
Men man glemmer, at SU kan suppleres med ret høje indtægter på anden måde, så man når op på de små 12.000 kr. om måneden, og det gør man ikke med muligheden for starthjælp, heller ikke selv om man kan få 28 kr. i timen for andet arbejde.
For hvis man ganger det med en almindelig månedsnorm på 160 timer, så giver det ikke nær så meget.
KL frygter stor ekstra arbejdsbyrde i kommunerne og mange ekstra udgifter til boligstøtte, friplads til børn og andre personlige tillæg, hvis den nye starthjælp gennemføres.
Men det gør åbenbart ikke indtryk på regeringen.
Bare den sparer penge på den statslige udgift.
Starthjælpen er så lav, at den ordning, der er med indbetaling til ATP, nu bortfalder.
Så det vil sige, at det ikke kun er de første år, at udlændinge, der får varigt ophold i Danmark, bliver omfattet af en ny form for fattigdom.
Det er også noget, der vil forfølge dem langt ind i alderdommen.
Så er der ændringerne omkring begrebet varig forsørgelse, hvor tidsforløbet ændres fra 1 til ½ år.
Denne fremrykning er ønsket for at kunne sende flere ud af landet. Også her er vi Socialdemokrater på linje med høringssvarene. Ordningen vil ikke mindst ramme de traumatiserede, de syge og de handicappede blandt flygtningene.
Ingen af dem har en jordisk chance for at blive selvforsørgende på så kort tid.
Vil regeringen virkelig udsende dem med så kort varsel?
De er kommet legalt til Danmark, nogle af dem endda med FN's bistand som kvoteflygtninge.
Ønsker regeringen at modarbejde FN i fordelingen af disse ekstra svage flygtninge?
Spørgsmålene er mange, men vi går ind i udvalgsarbejdet med de her spørgsmål og vil godt samarbejde om at få nogle af dem belyst.
Men som det allerede er sagt, kan vi ikke støtte de elementer om besparelser, der ligger i L 126, heller ikke selv om vi støtter intentionerne i det.
Målene er vi enige i, men metoderne tror vi ikke på.